ROZHODNUTIE KOMISIE
z 27. decembra 2004,
ktorým sa ustanovujú opatrenia pre porovnávacie skúšky a testy Spoločenstva na osive a množiteľskom materiáli určitých rastlín poľnohospodárskych druhov a druhov zeleniny a viniča podľa smerníc Rady 66/401/EHS, 66/402/EHS, 68/193/EHS, 92/33/EHS, 2002/54/ES, 2002/55/ES, 2002/56/ES a 2002/57/ES na roky 2005 až 2009
(oznámené pod číslom dokumentu K(2004) 5264)
(Text s významom pre EHP)
(2005/5/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 66/401/EHS zo 14. júna 1966 o uvádzaní osiva krmovín na trh (1), najmä na jej článok 20 ods. 3, 4 a 5,
so zreteľom na smernicu Rady 66/402/EHS zo 14. júna 1966 o uvádzaní osiva obilnín na trh (2), najmä na jej článok 20 ods. 3, 4 a 5,
so zreteľom na smernicu Rady 68/193/EHS z 9. apríla 1968 o uvádzaní množiteľského materiálu viniča na trh (3), najmä na jej článok 16 ods. 3, 4 a 5,
so zreteľom na smernicu Rady 92/33/EHS z 28. apríla 1992 o uvádzaní množiteľského a sadivového materiálu zeleniny okrem osív na trh (4), najmä na jej článok 20 ods. 4, 5 a 6,
so zreteľom na smernicu Rady 2002/54/ES z 13. júna 2002 o uvádzaní osiva cukrovej repy na trh (5), najmä na jej článok 26 ods. 3, 4 a 5,
so zreteľom na smernicu Rady 2002/55/ES z 13. júna 2002 o uvádzaní osiva zelenín na trh (6), najmä na jej článok 43 ods. 3, 4 a 5,
so zreteľom na smernicu Rady 2002/56/ES z 13. júna 2002 o uvádzaní sadiva zemiakov na trh (7), najmä na jej článok 20 ods. 3, 4 a 5,
so zreteľom na smernicu Rady 2002/57/ES z 13. júna 2002 o uvádzaní osiva olejnatých a priadnych rastlín na trh (8), najmä na jej článok 23 ods. 3, 4 a 5,
keďže:
(1)
Smernice 66/401/EHS, 66/402/EHS, 68/193/EHS, 92/33/EHS, 2002/54/ES, 2002/55/ES, 2002/56/ES a 2002/57/ES ustanovujú potrebné opatrenia, ktoré má Komisia vykonať, týkajúce sa porovnávacích skúšok a testov Spoločenstva na osive a množiteľskom materiáli.
(2)
Technické opatrenia na vykonávanie skúšok a testov sa prijali v rámci Stáleho výboru pre osivá a množiteľský materiál v poľnohospodárstve, záhradníctve a lesníctve.
(3)
Výzva na predkladanie projektov na vykonanie týchto skúšok a testov bola uverejnená 21. júna 2004 na internetovej stránke inštitúcií Spoločenstva (9).
(4)
Návrhy boli zhodnotené podľa výberových a hodnotiacich kritérií uvedených vo výzve na predkladanie projektov. Mali by sa stanoviť projekty, orgány zodpovedné za vykonanie testov a oprávnené náklady, ako aj maximálna výška finančného príspevku Spoločenstva, ktorá zodpovedá 80 % oprávnených nákladov.
(5)
Porovnávacie skúšky a testy Spoločenstva by sa mali vykonať v rokoch 2005 až 2009 na osive a množiteľskom materiáli zo zberu v roku 2004 a podrobné informácie o týchto skúškach a testoch, oprávnené náklady, ako aj maximálna výška finančného príspevku Spoločenstva by tiež mali byť stanovené ročne, dohodou podpísanou splnomocnencom Komisie a orgánom zodpovedným za vykonanie skúšok.
(6)
Pre porovnávacie skúšky a testy Spoločenstva, ktoré trvajú viac ako jeden rok, by mali byť časti skúšok a testov, nasledujúce po prvom roku, povolené Komisiou bez ďalšieho odvolania sa na Stály výbor pre osivá a množiteľský materiál v poľnohospodárstve, záhradníctve a lesníctve, za podmienky, že sú dostupné potrebné finančné prostriedky.
(7)
Mala by byť zaručená primeraná reprezentatívnosť vzoriek zaradených do skúšok a testov, minimálne pre určité vybrané rastliny.
(8)
Členské štáty by sa mali zúčastniť na porovnávacích skúškach a testoch Spoločenstva, keďže osivo príslušných rastlín je zvyčajne rozmnožované alebo uvádzané na trh na ich územiach, aby z nich bolo možné vyvodiť správne závery.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre osivá a množiteľský materiál v poľnohospodárstve, záhradníctve a lesníctve,
PRIJALA TOTO ROZHODNUTIE:
Článok 1
Porovnávacie skúšky a testy Spoločenstva sa vykonajú v rokoch 2005 až 2009 na osive a množiteľskom materiáli rastlín uvedených v prílohe.
Oprávnené náklady, ako aj maximálny finančný príspevok Spoločenstva na skúšky a testy pre rok 2005, sú uvedené v prílohe.
Podrobné informácie o skúškach a testoch sú uvedené v prílohe.
Článok 2
Keďže sa množiteľský a sadivový materiál rastlín uvedených v prílohe zvyčajne rozmnožuje alebo uvádza na trh na ich územiach, členské štáty odoberú vzorky tohto materiálu a sprístupnia ich Komisii.
Článok 3
Komisia môže pod podmienkou dostupnosti rozpočtových prostriedkov rozhodnúť o pokračovaní skúšok a testov stanovených v prílohe v rokoch 2006 až 2009.
Maximálna výška finančného príspevku Spoločenstva, ktorá zodpovedá 80 % oprávnených nákladov na skúšky a testy, ktoré pokračujú na tomto základe, neprekročí sumu uvedenú v prílohe.
Článok 4
Toto rozhodnutie je určené členským štátom.
V Bruseli 27. decembra 2004